Regjeringen vurderer strengere aldersgrense for TikTok og Snap
Snapchat og TikTok kan bli utilgjengelig for mange unge. Barneministeren ønsker å regulere norske barn og unges bruk av sosiale medier. Det uttaler statsråd Kjersti Toppe (Sp) til VG torsdag ettermiddag.  Det var Dagbladet og NRK som omtalte saken først. – Vi ser både på hvor aldersgrensen bør være og på hvordan den kan håndheves, sier barne- og familieminister Kjersti Toppe (Sp) til VG. Hun legger til at det ennå ikke er bestemt hvor aldersgrensen bør ligge, men at den trolig vil ligge på dagens anbefalte 13-års grense eller høyere. Toppe peker på BankID som en mulig løsning for at barn under en ny aldersgrense ikke skal kunne logge seg på sosiale medier som Snapchat, Instagram og TikTok. Ny stortingsmelding Aldersgrense på sosiale medier er ett av flere mulige tiltak regjeringen vil presentere i en stortingsmelding om trygg digital oppvekst senere i år. – Dagens anbefalte aldersgrense på 13 år, er ikke reell. I Danmark ligger det an til at det blir innført en 16-års grense. Mange foreldre er i stuss hvordan de skal forholde seg til egne barns bruk av sosiale medier. Vi vil forsøke å være en støtte for foreldre i dette, sier Toppe til VG. Barne- og familiedepartementet jobber sammen med flere andre departementer for å se hvordan aldersgrensen på sosiale medier kan reguleres. Tidligere har kunnskapsminister Kari Nessa Nordtun (Ap) markert seg med en sterk nasjonal anbefaling om mobilfrie skoler. Digital innstramming blant barn er en uttalt satsing fra Støre-regjeringen. Fra før er det først og fremst KrF som har gått i bresjen for en reell aldersgrense for sosiale medier og et lovforbud mot mobiltelefoner i skolen. – Ta eksempler med preparater som skal gi brunfarge og slankere kropper. Det drives aggressiv markedsføring også i sosiale medier. Dette påvirker jo barn og unge. Både kroppsfokuset og forbrukermønsteret deres påvirkes hele tiden, kritiserte Bollestad i en VG-sak før landsmøtet i partiet ifjor. Vanskelig for mange foreldre Regjeringen ved kunnskapsministeren har nylig laget en nasjonal anbefaling om at skoleelever ikke får bruke mobil i skoletiden. –  Skal dere ta fra de unge mobilen i fritiden også, Toppe? – Nei, det er ikke snakk om å ta fra noen mobilen. Det vi vurderer er en egen aldersgrense og en regulering av unges tilgang til egne kontoer på sosiale medier. Vi vet at mange foreldre synes at egne barn og unges bruk av sosiale medier er vanskelig. Vi ønsker å støtte foreldrenes håndtering av dette. Slik kan vi også bidra til mindre utenforskap og veldig ulik praksis blant foreldre, sier Toppe til VG. Hun understreker at departementet og regjeringen er i prosess, og at å se på aldersgrense for sosiale medier ikke er eneste løsning de vurderer.  – BankID kan brukes Kommunikasjonssjef Hege Steinsland i BankID, har tidligere bekreftet overfor til VG at det ikke skal by på problemer å bruke tjenesten som innlogging på sosiale mediekanaler. – Det er fullt mulig for det offentlige å lage samtykkeordninger der foreldrene benytter BankID eller andre norske elektroniske ID-er, ifølge Steinsland. – BankID kan selvsagt også være et alternativ for innlogging på sosiale medier, la hun til.
Barneminister Kjersti Toppe (Sp) ønsker å regulere norske barn og unges bruk av sosiale medier som Snapchat og TikTok. Aldersgrense på sosiale medier er blant tiltakene som trolig skal presenteres i en stortingsmelding om trygg digital oppvekst senere i år. Toppe nevner BankID som mulig løsning for å hindre barn under aldersgrensen å logge seg på sosiale medier. Målet er å blant annet å støtte foreldre i deres håndtering av barn og unges bruk av sosiale medier og bidra til mindre utenforskap.